
Către,




BIROUL PERMANENT AL



CAMEREI DEPUTAŢILOR
Vă înaintăm, alăturat, raportul comun asupra propunerii legislative pentru instituirea zilei de 26 martie drept Ziua Literaturii Române, transmisă  Comisiei pentru cultură, arte şi mijloace de informare în masă şi Comisiei pentru învăţământ, ştiinţă, tineret şi sport, pentru dezbatere în fond, în procedură obişnuită, cu adresa nr. Plx.703/2015.
	PREŞEDINTE,
	PREŞEDINTE,



	Gigel Sorinel ŞTIRBU
	Adrian Nicolae DIACONU

r a p o r t   C O M U N
asupra propunerii legislative pentru instituirea zilei de 26 martie drept Ziua Literaturii Române
În conformitate cu prevederile art.95 din Regulamentul Camerei Deputaţilor, republicat, cu modificările şi completările ulterioare, Comisia pentru cultură, arte şi mijloace de informare în masă şi Comisia pentru învăţământ, ştiinţă, tineret şi sport, au fost sesizate spre dezbatere în fond, în procedură obişnuită, cu propunerea legislativă pentru instituirea zilei de 26 martie drept Ziua Literaturii Române, transmisă cu adresa nr.Plx. 703 din 19 octombrie 2015, înregistrată cu nr. 4c-10/209 din 20 octombrie 2015 şi, respectiv cu nr.4c-9/238 din 20 octombrie 2015.
Senatul, în calitate de primă Cameră sesizată, a respins propunerea legislativă în şedinţa din 13 octombrie 2015.

Potrivit prevederilor art.75 alin. (1) din Constituţia României, republicată şi ale art.92 alin (9) din Regulamentul Camerei Deputaţilor, republicat, Camera Deputaţilor este Cameră Decizională.

La întocmirea prezentului raport comun Comisiile au avut în vedere avizul favorabil, cu observaţii şi propuneri, al Consiliului Legislativ transmis cu numărul 514 din 21.05.2015.

Propunerea legislativă are ca obiect de reglementare instituirea zilei de 26 martie ca Ziua Literaturii Române, intervenţiile legislative vizând, totodată, reglementarea măsurilor adecvate pentru marcarea corespunzătoare a acestei zile la nivel naţional.
Potrivit prevederilor art.61 şi art.63 din Regulamentul Camerei Deputaţilor, republicat, cu modificările şi completările ulterioare, examinarea propunerii legislative a avut loc în şedinţe separate.

Comisia pentru învăţământ, ştiinţă, tineret şi sport şi-a desfăşurat lucrările în data de 27 octombrie 2015. Din numărul total de 26 membri ai Comisiei au participat la şedinţă 15 deputaţi. 
Comisia pentru cultură, arte şi mijloace de informare în masă şi-a desfăşurat lucrările în data de 3 noiembrie 2015. Din numărul total de 24 membri ai Comisiei au participat la şedinţă 19 deputaţi.

La dezbateri au participat, în conformitate cu prevederile art.54 şi 55 din Regulamentul Camerei Deputaţilor, republicat, în calitate de invitaţi, domnul Andrei Gheorghe Kiraly, secretar de stat în cadrul Ministerului Educaţiei şi Cercetării Ştinţifice, domnul Alexandru Oprean - Secretar de Stat şi, respectiv, domnul Ioan Matei, director al Direcţiei pentru politici publice, din partea Ministerului Culturii. 
În urma dezbaterilor şi a opiniilor exprimate, membrii celor două  Comisii au hotărât, cu majoritate de voturi, respingerea propunerii legislative pentru instituirea zilei de 26 martie drept Ziua Literaturii Române din următoarele considerente: 
· conform prevederilor Legii nr. 238/2010, ziua de 15 ianuarie a fost instituită ca Ziua Culturii Naţionale. Totodată, prin Legea nr.53/2013, cu modificările şi completările ulterioare, ziua de 31 august a fost declarată Ziua Limbii Române. Pe cale de consecinţă, cu prilejul acestor două zile naţionale se sărbătoreşte şi literatura română, nefiind necesară o zi naţională suplimentară;

· din textul iniţiativei lipsesc o serie de prevederi ce ar fi trebuit reglementate, precum: instituţia care elaborează ghidul anual al manifestărilor dedicate acestei sărbători dar şi precizarea surselor de finanţare care vor susţine manifestările culturale.  

· Iniţiatorii nu au indicat sursa de finanţare necesară implementării soluţiilor legislative propuse prin intermediul proiectului de act normativ, în conformitate cu prevederile art. 138 alin. (5) din Constituţia României, republicată, potrivit căruia: „Nici o cheltuială bugetară nu poate fi aprobată fără stabilirea sursei de finanţare”. Iniţiativa legislativă are implicaţii asupra bugetului de stat, fiind astfel aplicabile dispoziţiile art.15 din Legea nr. 500/2002 privind finanţele publice locale, cu modificările şi completările ulterioare, respectiv prezentarea fişei financiare însoţită de ipotezele şi metodologia de calcul utilizată.
În raport de obiectul şi conţinutul său, propunerea legislativă face parte din categoria legilor ordinare, conform art.73 din Constituţia României, republicată.
	PREŞEDINTE,

Gigel-Sorinel ŞTIRBU
	PREŞEDINTE, 
Adrian Nicolae DIACONU


	SECRETAR,
Florin-Costin PÂSLARU
	SECRETAR, 
Victor CRISTEA


Consilieri parlamentari,                                        Consilier parlamentar Ioana Florina Mînzu,                               

                
Dan Kalber                                                                                                                                         

